Document ID: 32005R1864

REGOLAMENT TAL-KUMMISSJONI (KE) Nru 1864/2005
tal-15 ta’ Novembru 2005
li jemenda r-Regolament (KE) Nru 1725/2003 li jadotta ċerti standards internazzjonali tal-kontabilità bi qbil mar-Regolament (KE) Nru 1606/2002 tal-Parlament Ewropew u tal-Kunsill, rigward l-Istandard Internazzjonali ta’ Rappurtaġġ Finanzjarju Nru 1 u l-Istandards Internazzjonali tal-Kontabilità Nri 32 u 39
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 rigward l-applikazzjoni ta’ standards internazzjonali tal-kontabilità (1), u b’mod partikolari l-Artikolu 3(1) tiegħu,
Billi:
(1)
Permezz tar-Regolament tal-Kummissjoni (KE) Nru 1725/2003 tad-29 ta’ Settembru 2003 li jadotta ċerti standards internazzjonali tal-kontabilità bi qbil mar-Regolament (KE) Nru 1606/2002 tal-Parlament Ewropew u tal-Kunsill (2) kienu adottati l-istandards internazzjonali u l-interpretazzjonijiet kollha li kienu fis-seħħ fl-14 ta’ Settembru 2002 minbarra l-Istandards Internazzjonali tal-Kontabilità (IAS) 32, l-IAS 39 u l-interpretazzjonijiet relatati. Fil-każijiet ta’ l-IAS 32 u l-IAS 39, il-grad ta’ emendar kien ikkunsidrat tant importanti li kien ikkunsidrat mhux xieraq li jkunu adottati l-verżjonijiet ta’ dawn l-istandards li kienu fis-seħħ dak iż-żmien.
(2)
Fis-17 ta’ Diċembru 2003 l-Bord ta' l-Istandards Internazzjonali tal-Kontabilità (l-IASB) ippubblika l-IAS 39 rivedut Strumenti Finanzjarji: Rikonoxximent u Kejl bħala parti mill-inizjattiva ta’ l-IASB biex itejjeb ħmistax-il standard fil-ħin biex dawn jintużaw mill-kumpaniji li jkunu qegħdin jadottaw l-IAS għall-ewwel darba fl-2005. L-għan ta’ din ir-reviżjoni kien li jkun hemm aktar titjib fil-kwalità u l-konsistenza tal-korp ta’ l-IASs eżistenti.
(3)
L-IAS 39 kif rivedut f’Diċembru 2003 introduċa għażla li ppermettiet lill-entitajiet jindikaw b’mod irrevokabbli fuq rikonoxximent inizjali kwalunkwe assi finanzjarju jew obbligazzjoni finanzjarja bħala wieħed imkejjel fuq valur ġust bil-qligħ u t-telf rikonoxxuti bħala profitt jew telf (l-“Opzjoni tal-Valur Ġust” is-sħiħa). Madankollu, il-Bank Ċentrali Ewropew (BĊE), il-kontrolluri prudenti rrappreżentati fil-Kumitat ta’ Basel kif ukoll ir-regolaturi tas-sigurtà esprimew tħassib li opzjoni mhux limitata tal-valur ġust tista’ tintuża b’mod mhux xieraq, b’mod partikolari għal strumenti finanzjarji li għandhom x’jaqsmu ma’ l-obbligazzjonijiet tal-kumpanija nnifisha.
(4)
L-IASB għaraf dan it-tħassib u għalhekk ippubblika Abbozz għad-Diskussjoni fil-21 ta’ April ta’ l-2004 li jipproponi emenda għall-IAS 39 sabiex jillimita l-ambitu ta’ l-opzjoni tal-valur ġust.
(5)
Sabiex ikollha gwida sostanzjali ta’ kontabilità dwar strumenti finanzjarji fil-ħin għall-applikazzjoni fl-2005, il-Kummissjoni approvat l-IAS 39 bl-esklużjoni ta’ ċerti dispożizzjonijiet relatati ma’ l-Opzjoni tal-Valur Ġust u l-kontabilità tal-hedges, bir-Regolament tal-Kummissjoni (KE) Nru 2086/2004 tad-19 ta’ Novembru 2004 li jemenda r-Regolament (KE) Nru 1725/2003 dwar l-adozzjoni ta’ ċerti standards internazzjonali tal-kontabilità skond ir-Regolament Nru 1606/2002 tal-Parlament Ewropew u tal-Kunsill rigward l-inserzjoni ta’ l-IAS 39 (3). Il-Kummissjoni ikkunsidrat din l-esklużjoni bħala eċċezzjonali u ta’ natura temporanja sakemm ikunu riżolti kwistjonijiet pendenti permezz ta’ aktar konsultazzjoni u diskussjoni.
(6)
Fid-dawl tal-kummenti riċevuti għall-Abbozz għad-Diskussjoni ppubblikat fil-21 ta’ April 2004 u aktar diskussjonijiet, b’mod partikolari mal-BĊE u l-Kumitat ta’ Basel, kif ukoll permezz ta’ serje ta’ forums mal-partijiet interessati f’Marzu 2005, l-IASB ippubblika fis-16 ta’ Ġunju 2005, Emendi għall-IAS 39 Strumenti Finanzjarji: Rikonoxximent u Kejl, L-Opzjoni tal-Valur Ġust.
(7)
L-IAS 39 rivedut jillimita l-applikazzjoni ta’ l-Opzjoni tal-Valur Ġust għal sitwazzjonijiet fejn din tirriżulta f’informazzjoni aktar rilevanti, minħabba li tneħħi jew tnaqqas b’mod sinifikanti kejl jew inkonsistenza ta’ rikonoxximent (“tlaqqigħ ħażin tal-kontabilità”); jew grupp ta’ assi jew obbligazzjonijiet finanzjarji jew it-tnejn li huma jiġu amministrati skond ġestjoni tar-riskju jew strateġija ta’ investiment dokumentata. Flimkien ma’ dan, l-Opzjoni tal-Valur Ġust riveduta tippermetti kuntratt intier ikkombinat li fih derivattiv inkorporat wieħed jew aktar li jiġu indikati bħala assi jew obbligazzjoni finanzjarju b’valur ġust permezz ta’ profitt jew telf f’ċerti ċirkustanzi. B’konsegwenza ta’ dan, l-applikazzjoni ta’ l-Opzjoni tal-Valur Ġust riveduta hija limitata għal każijiet fejn ċerti prinċipji jew ċirkustanzi għandhom jiġu rrispettati. Fl-aħħar, l-applikazzjoni għandha tkun appoġġata bi żvelar xieraq.
(8)
Għalhekk, għandhom jiddaħħlu d-dispożizzjonijiet relatati ma’ l-applikazzjoni ta’ l-opzjoni tal-valur ġust għal obbligazzjonijiet finanzjarji, li kienu esklużi taħt ir-Regolament (KE) Nru 2086/2004. Barra dan, l-opzjoni tal-valur ġust sħiħa fir-rigward ta’ assi finanzjarji kif approvata bir-Regolament (KE) Nru 2086/2004 għandha wkoll tkun soġġetta għal approċċ ibbażat fuq il-prinċipji.
(9)
L-IASB jagħraf li għal skopijiet ta’ superviżjoni prudenzjali, l-istandard rivedut ma jipprevenix lill-kontrolluri prudenzjali milli jevalwaw is-severità tal-prassi tal-kejl tal-valur ġust ta’ istituzzjoni finanzjara regolata u r-robustezza tal-bażi ta’ l-istrateġiji tal-ġestjoni tar-riskju, il-politiki u l-prassi tagħha u milli tittieħed azzjoni xierqa. Barra dan, l-IASB jaqbel li ċertu żvelar jassisti lill-kontrolluri prudenzjali fl-evalwazzjoni tagħhom tar-rekwiżiti kapitali. Dan huwa l-każ b’mod partikolari fir-rigward tar-rikonoxximent ta’ qligħ mid-deterjorament tal-qagħda ta’ kreditu proprju li għandu jiġi studjat aktar fil-kuntest ta’ titjib usa’ ta’ l-IAS 39. Il-Kummissjoni għalhekk ser tosserva l-effetti futuri ta’ l-Emendi għall-IAS 39 Strumenti Finanzjarji: Rikonoxximent u Kejl, L-Opzjoni tal-Valur Ġust u teżamina l-applikazzjoni tiegħu fl-ambitu tar-Reviżjoni deskritta fl-Artikolu 10 tar-Regolament (KE) Nru 1606/2002.
(10)
L-adozzjoni ta’ l-emendi għall-IAS 39 timplika, bħala konsegwenza, emendi għall-Istandard Internazzjonali tar-Rappurtaġġ Finanzjarju (IFRS) 1 u għall-IAS 32 sabiex tkun żgurata konsistenza bejn l-istandards ikkonċernati tal-kontabilità.
(11)
Fid-dawl ta’ l-approċċ ġdid ibbażat fuq il-prinċipji għall-opzjoni tal-valur ġust u l-bżonn ta’ dawk li jaddottawh għall-ewwel darba li jipprovdu rapporti finanzjarji inizjali b’mod aktar sinifikattiv u informazzjoni komparattiva, huwa xieraq li jsir provvediment għall-applikazzjoni retroattiva ta’ dan ir-Regolament sa mill-1 ta’ Jannar 2005.
(12)
Il-konsultazzjoni ma’ esperti tekniċi f’dan il-qasam tikkonferma li l-Istandard Internazzjonali tal-Kontabilità (IAS) Emendi għall-IAS 39 Strumenti Finanzjarji: Rikonoxximent u Kejl, L-Opzjoni tal-Valur Ġust jissodisfa l-kriterji tekniċi għall-adozzjoni kif stabbiliti fl-Artikolu 3 tar-Regolament (KE) Nru 1606/2002, u b’mod partikolari l-ħtieġa li dawn iwasslu għall-ġid pubbliku Ewropew.
(13)
Ir-Regolament (KE) Nru 1725/2003 għandu għalhekk jiġi emendat skond dan.
(14)
Il-miżuri li hemm provvedimenti dwarhom f’dan ir-Regolament huma skond l-opinjoni tal-Kumitat Regolatorju dwar il-Kontabilità,
ADDOTTAT DAN IR-REGOLAMENT:
Artikolu 1
L-Anness għar-Regolament (KE) Nru 1725/2003 huwa emendat kif ġej:
1.
L-Istandard Internazzjonali tal-Kontabilità (IAS) 39 huwa emendat kif stabbilit fil-punt A ta’ l-Anness għal dan ir-Regolament;
2.
It-test ta’ “L-Istandard Internazzjonali tal-Kontabilità (IAS) Emendi għall-IAS 39 Strumenti Finanzjarji: Rikonoxximent u Kejl, L-Opzjoni tal-Valur Ġust” kif stabbilit fil-punt B ta’ l-Anness għal dan ir-Regolament, jiġi miżjud ma’ l-IAS 39.
3.
L-Istandard Internazzjonali tar-Rappurtaġġ Finanzjarju (IFRS) 1 u IAS 32 huma emendati kif stabbilit fil-punt B ta’ l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Huwa għandu japplika mill-1 ta’ Jannar 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 15 ta’ Novembru 2005.

Labels: 7
2
4